Document ID: 32013R0479

ΚΑΝΟΝΙΣΜΌΣ (ΕΕ) αριθ. 479/2013 ΤΟΥ ΣΥΜΒΟΥΛΊΟΥ
της 13ης Μαΐου 2013
σχετικά με την παραίτηση από την απαίτηση υποβολής συνοπτικών διασαφήσεων εισόδου και εξόδου για ενωσιακά εμπορεύματα που διακινούνται μέσω του Διαδρόμου του Neum
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τη Συνθήκη προσχώρησης της Κροατίας, και ιδίως το άρθρο 3 παράγραφος 4,
Έχοντας υπόψη την πράξη περί των όρων προσχωρήσεως της Κροατίας, και ιδίως το άρθρο 43,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Στις 9 Δεκεμβρίου 2011 τα κράτη μέλη της Ένωσης και η Κροατία υπέγραψαν τη Συνθήκη για την προσχώρηση της Κροατίας στην Ευρωπαϊκή Ένωση («Συνθήκη προσχώρησης»). Δυνάμει του άρθρου 3 παράγραφος 3 της Συνθήκης προσχώρησης, πρόκειται να αρχίσει να ισχύει την 1η Ιουλίου 2013, υπό την προϋπόθεση ότι όλα τα έγγραφα κύρωσης έχουν κατατεθεί πριν από την εν λόγω ημερομηνία.
(2)
Σύμφωνα με το άρθρο 2 της πράξης περί των όρων προσχωρήσεως της Κροατίας και των προσαρμογών της Συνθήκης για την Ευρωπαϊκή Ένωση, της Συνθήκης για τη λειτουργία της Ευρωπαϊκής Ένωσης και της Συνθήκης για την ίδρυση της Ευρωπαϊκής Κοινότητας Ατομικής Ενέργειας («πράξη περί των όρων προσχωρήσεως»), από την ημερομηνία προσχώρησης οι διατάξεις των αρχικών Συνθηκών και οι πριν από την προσχώρηση θεσπισθείσες πράξεις των θεσμικών οργάνων δεσμεύουν την Κροατία υπό τους όρους που προβλέπονται στις εν λόγω Συνθήκες και στην πράξη περί των όρων προσχωρήσεως.
(3)
Το έδαφος του Neum («Διάδρομος του Neum») είναι ένας τόπος όπου η επικράτεια της Βοσνίας-Ερζεγοβίνης καταλήγει στην αδριατική ακτή, με αποτέλεσμα τον διαχωρισμό της περιοχής του Ντουμπρόβνικ από το υπόλοιπο τμήμα της επικράτειας της Κροατίας. Ο τουρισμός έχει ιδιαίτερη σημασία για την τοπική οικονομία, η οποία χαρακτηρίζεται από μικρές και μεσαίες επιχειρήσεις που εξαρτώνται από προμήθειες από την υπόλοιπη επικράτεια της Κροατίας. Η αξία των προμηθειών αυτών συνήθως δεν υπερβαίνει το ποσό των 10 000 EUR ανά αποστολή και 89 % των εν λόγω εμπορευμάτων έχουν το καθεστώς εμπορευμάτων σε ελεύθερη κυκλοφορία στην επικράτεια της Κροατίας.
(4)
Το άρθρο 43 της πράξης περί των όρων προσχωρήσεως προβλέπει ότι το Συμβούλιο, αποφασίζοντας με ειδική πλειοψηφία κατόπιν προτάσεως της Επιτροπής, καθορίζει τους όρους υπό τους οποίους είναι δυνατή η παραίτηση από την απαίτηση συνοπτικής διασάφησης εισόδου ή εξόδου για τα ενωσιακά εμπορεύματα που διακινούνται μέσω του Διαδρόμου του Neum.
(5)
Σύμφωνα με τα άρθρα 36α, 36β, 182α και 182β του κανονισμού (ΕΟΚ) αριθ. 2913/92, της 12ης Οκτωβρίου 1992, περί θεσπίσεως κοινοτικού τελωνειακού κώδικα (1) («κοινοτικός τελωνειακός κώδικας»), τα αγαθά που εισέρχονται ή εξέρχονται από το τελωνειακό έδαφος της Ένωσης πρέπει να καλύπτονται, εκ των προτέρων, από συνοπτική διασάφηση η οποία υποβάλλεται σε ηλεκτρονική μορφή και περιέχει τα στοιχεία που είναι απαραίτητα για τη διενέργεια ανάλυσης κινδύνου.
(6)
Λαμβανομένων υπόψη των ειδικών χαρακτηριστικών της τοπικής οικονομίας, είναι σκόπιμο να προβλεφθεί παραίτηση από την υποχρέωση κατάθεσης συνοπτικών διασαφήσεων εισόδου και εξόδου για τα ενωσιακά εμπορεύματα που διακινούνται μέσω του Διαδρόμου του Neum.
(7)
Οι τελωνειακές αρχές θα πρέπει να διενεργούν αποτελεσματική ανάλυση κινδύνου και τελωνειακούς ελέγχους ασφάλειας με βάση τα δεδομένα που περιέχονται στο τιμολόγιο και στα έγγραφα μεταφοράς που συνοδεύουν τα εμπορεύματα.
(8)
Οι ισχύουσες ρυθμίσεις παρεκκλίνουν από την αρχή της ηλεκτρονικής υποβολής δεδομένων ασφάλειας και προστασίας πριν από την αναχώρηση και πριν από την άφιξη των εμπορευμάτων που θεσπίστηκε στο πλαίσιο του κοινοτικού τελωνειακού κώδικα. Για να διασφαλιστούν η αποτελεσματικότητα και η αποδοτικότητα της ανάλυσης κινδύνων και των ελέγχων που διενεργούνται για τους σκοπούς ασφάλειας και προστασίας, η Κροατία θα πρέπει να μεριμνήσει ώστε τα σημεία διέλευσης των συνόρων στον Διάδρομο του Neum να διαθέτουν το απαραίτητο ανθρώπινο δυναμικό, εξοπλισμό και μέσα ελέγχου.
(9)
Εάν διαπιστωθεί ότι μια αποστολή δεν ανταποκρίνεται στις απαιτήσεις του παρόντος κανονισμού, δεν θα πρέπει να επιτρέπεται η επανείσοδος της εν λόγω αποστολής στην επικράτεια της Κροατίας, εκτός και αν έχει διενεργηθεί εκτίμηση κινδύνου και έχουν ληφθεί αποτελεσματικά και στοχευμένα μέτρα βασιζόμενα στην ανάλυση κινδύνου.
(10)
Εκτός από την ανταλλαγή πληροφοριών για τους σκοπούς της ασφάλειας και της προστασίας, όπως προβλέπεται βάσει του άρθρου 4ζ παράγραφος 2 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (2), η Κροατία θα πρέπει να ενημερώνει τακτικά την Επιτροπή στο πλαίσιο των διαδικασιών του κοινού πλαισίου διαχείρισης των κινδύνων για τις τυχόν παρατυπίες που διαπιστώθηκαν και, κατά περίπτωση, τα μέτρα που θεσπίζονται στη συνέχεια όσον αφορά τη διακίνηση των εμπορευμάτων μέσω του Διαδρόμου του Neum.
(11)
Το αργότερο δύο έτη μετά την ημερομηνία προσχώρησης της Κορατίας θα πρέπει να διενεργηθεί από την Επιτροπή εκτίμηση για τον έλεγχο της ορθής εφαρμογής του παρόντος κανονισμού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
Ο παρών κανονισμός καθορίζει τους κανόνες που διέπουν:
α)
την παραίτηση από την απαίτηση για συνοπτική διασάφηση εξόδου για τα ενωσιακά εμπορεύματα που εξέρχονται από το έδαφος της Κροατίας προκειμένου να διακινούνται μέσω του Διαδρόμου του Neum·
β)
την παραίτηση από την απαίτηση για συνοπτική διασάφηση εισόδου όταν τα ενωσιακά εμπορεύματα επανεισέρχονται στο έδαφος της Κροατίας, αφού διακινήθηκαν μέσω του Διαδρόμου του Neum.
Άρθρο 2
Ορισμοί
Για τους σκοπούς του παρόντος κανονισμού, ισχύουν οι ακόλουθοι ορισμοί:
1) «ενωσιακά εμπορεύματα»: τα εμπορεύματα όπως ορίζονται στο άρθρο 4 παράγραφος 7 του κοινοτικού τελωνειακού κώδικα·
2) «περιοχή του Ντουμπρόβνικ»: το Ντουμπρόβνικ και η γύρω περιοχή στην επικράτεια της Κροατίας που διαχωρίζεται με τον Διάδρομο του Neum από την κυρίως χώρα της Κροατίας·
3) «κυρίως χώρα της Κροατίας»: η επικράτεια της Κροατίας εκτός από την περιοχή του Ντουμπρόβνικ·
4) «Διάδρομος του Neum»: η περιοχή που αποτελεί τμήμα της επικράτειας της Βοσνίας-Ερζεγοβίνης που χωρίζει την περιοχή του Ντουμπρόβνικ από την κυρίως χώρα της Κροατίας·
5) «τελωνειακές αρχές»: οι τελωνειακές αρχές της Κροατίας στα συνοριακά σημεία διέλευσης εξόδου και επανεισόδου στον Διάδρομο του Neum·
6) «έξοδος»: η έξοδος των εμπορευμάτων, είτε από την περιοχή του Ντουμπρόβνικ στην κυρίως χώρα της Κροατίας μέσω του Διαδρόμου του Neum είτε από την κυρίως χώρα της Κροατίας στην περιοχή του Ντουμπρόβνικ μέσω του Διαδρόμου του Neum·
7) «επανείσοδος»: η είσοδος των εμπορευμάτων στην περιοχή του Ντουμπρόβνικ από την κυρίως χώρα της Κροατίας μέσω του Διαδρόμου του Neum ή στην κυρίως χώρα της Κροατίας από την περιοχή του Ντουμπρόβνικ μέσω του Διαδρόμου του Neum.
Άρθρο 3
Παραίτηση από την υποχρέωση υποβολής συνοπτικής διασάφησης εισόδου ή εξόδου
1. Δεν απαιτείται συνοπτική διασάφηση εξόδου για τα ενωσιακά εμπορεύματα κατά την έξοδό τους.
2. Δεν απαιτείται συνοπτική διασάφηση εισόδου για τα ενωσιακά εμπορεύματα κατά την επανείσοδό τους.
Άρθρο 4
Προϋποθέσεις εφαρμογής της παραίτησης
Το άρθρο 3 εφαρμόζεται εφόσον πληρούνται οι ακόλουθες προϋποθέσεις:
α)
η συνολική αξία κάθε αποστολής ενωσιακών εμπορευμάτων που διακινούνται μέσω του Διαδρόμου του Neum δεν υπερβαίνει το ποσό των 10 000 EUR ή το ισοδύναμό του σε εθνικό νόμισμα·
β)
τα εμπορεύματα που αναφέρονται στο στοιχείο α) του παρόντος άρθρου συνοδεύονται από τιμολόγια ή έγγραφα μεταφοράς τα οποία:
i)
περιέχουν τουλάχιστον τα στοιχεία που αναφέρονται στο άρθρο 317 παράγραφος 2 πρώτο εδάφιο του κανονισμού (ΕΟΚ) αριθ. 2454/93, καθώς και τη συνολική αξία των εμπορευμάτων,
ii)
φέρουν επίσημη σήμανση από τις τελωνειακές αρχές κατά την έξοδο,
iii)
προσκομίζονται για έλεγχο στις τελωνειακές αρχές κατά την επανείσοδο.
Άρθρο 5
Τελωνειακοί έλεγχοι
1. Η ανάλυση κινδύνου που συνδέεται με τους τελωνειακούς ελέγχους που εφαρμόζονται στα ενωσιακά εμπορεύματα τα οποία διακινούνται μέσω του Διαδρόμου του Neum μπορεί να διενεργείται από τις τελωνειακές αρχές με άλλα μέσα εκτός από τα αυτοματοποιημένα μηχανογραφικά συστήματα.
2. Η Κροατία διασφαλίζει ότι τα σημεία διέλευσης των συνόρων κατά την έξοδο από την επικράτειά της και την επανείσοδο στην επικράτειά της των εμπορευμάτων που διακινούνται μέσω του Διαδρόμου του Neum διαθέτουν όλους τους πόρους, τον εξοπλισμό, τις εγκαταστάσεις και τις ικανότητες ελέγχου που απαιτούνται για τη διασφάλιση της εφαρμογής του παρόντος κανονισμού κατά την ημερομηνία προσχώρησής της.
3. Κατά την έξοδο, οι τελωνειακές αρχές:
α)
καθορίζουν την προθεσμία εντός της οποίας πρέπει να ολοκληρωθεί η διέλευση των ενωσιακών εμπορευμάτων μέσω του Διαδρόμου του Neum·
β)
αναφέρουν την εν λόγω προθεσμία καθώς και την ημερομηνία θεώρησης του τιμολογίου ή του εγγράφου μεταφοράς, όπως αναφέρεται στο άρθρο 4 στοιχείο β) σημείο ii)·
γ)
εφόσον το κρίνουν απαραίτητο, σφραγίζουν τον χώρο στον οποίο τοποθετούνται τα εμπορεύματα ή κάθε μεμονωμένη συσκευασία εμπορευμάτων που πρόκειται να διακινηθούν μέσω του Διαδρόμου του Neum.
4. Κατά την επανείσοδο, οι τελωνειακές αρχές:
α)
διενεργούν ανάλυση κινδύνων κυρίως για σκοπούς ασφάλειας και προστασίας·
β)
επαληθεύουν τα τιμολόγια ή έγγραφα μεταφοράς που συνοδεύουν τα εμπορεύματα·
γ)
ελέγχουν την τήρηση της προθεσμίας που αναφέρεται στην παράγραφο 3 στοιχείο α) του παρόντος άρθρου·
δ)
ελέγχουν την ακεραιότητα των σφραγίδων, κατά την τοποθέτησή τους σύμφωνα με την παράγραφο 3 στοιχείο γ) του παρόντος άρθρου·
ε)
εφόσον κρίνεται σκόπιμο, προβαίνουν σε φυσική εξέταση των εμπορευμάτων·
στ)
αφαιρούν τις σφραγίδες, ανάλογα με την περίπτωση.
5. Εάν οι τελωνειακές αρχές διαπιστώσουν ότι οι προϋποθέσεις του άρθρου 4 δεν έχουν τηρηθεί, επιτρέπουν την επανείσοδο της εν λόγω αποστολής, εφόσον:
α)
έχει διενεργηθεί αποτελεσματική ανάλυση κινδύνου·
β)
βάσει των αποτελεσμάτων της ανάλυσης κινδύνου που αναφέρεται στο στοιχείο α), οι τελωνειακές αρχές έχουν λάβει αποτελεσματικά μέτρα που στοχεύουν συγκεκριμένα στην πρόληψη κινδύνων που σχετίζονται με την ασφάλεια και την προστασία.
Άρθρο 6
Πληροφορίες
Η Κροατία ενημερώνει την Επιτροπή σχετικά με τις διαπιστωθείσες παρατυπίες όσον αφορά την εφαρμογή του παρόντος κανονισμού, καθώς και σχετικά με τα συγκεκριμένα μέτρα που έχουν ληφθεί για την αντιμετώπιση των εν λόγω παρατυπιών ανά πάσα στιγμή και το αργότερο την 1η Μαρτίου 2014.
Άρθρο 7
Έκθεση
Η Επιτροπή υποβάλλει στο Συμβούλιο, το αργότερο δύο έτη μετά την ημερομηνία προσχώρησης της Κροατίας, έκθεση εκτίμησης της εφαρμογής του παρόντος κανονισμού.
Άρθρο 8
Έναρξη ισχύος
Ο παρών κανονισμός αρχίζει να ισχύει με την επιφύλαξη και από την ημερομηνία έναρξης ισχύος της Συνθήκης προσχώρησης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Μαΐου 2013.

Labels: 3
15
18